Source: http://www.vyvlastnenie.sk/clanok/a/ako-vyuzit-justicny-google/
Timestamp: 2013-05-23 10:52:50+00:00

Document:
Portál s rozsudkami ponúka príbehy zo súdnych siení a aj užitočné informácie o biznis partneroch.
Zdroj: Pavol Kubík, etrend.sk
Od nového roka už zverejňovanie rozsudkov jasne upravuje zákon. Platí princíp, že verejnosti sa sprístupňujú všetky právoplatné rozhodnutia. S výnimkou niektorých technických verdiktov a takých, pri ktorých bola verejnosť vylúčená z pojednávania. Utajované skutočnosti by sa teda na web dostávať nemali. Navyše, súd musí na základe infozákona sprístupniť aj neprávoplatné rozhodnutia, pokiaľ o ne niekto požiada.
Teória za zverejňovaním rozsudkov je jasná: sú predsa vydávané na verejných pojednávaniach v mene republiky, a teda niet dôvod ich utajovať. Prakticky však dosiaľ nebolo možné pozerať sa na všetky tieto rozsudky z jedného miesta. To prináša doteraz nevídané možnosti.
Najprv pár slov k tomu, čo na web nejde. V záujme ochrany práv občanov sa v rozsudkoch anonymizujú osobné údaje a ďalšie dáta, ktoré by mohli poškodiť nejaký právom chránený záujem. To však neplatí, ak sa vec týka podnikania. Vtedy ministerská vyhláška prikazuje zverejniť plné meno fyzickej osoby. Zverejňujú sa takisto aj názvy firiem vrátane ich identifikačných čísel (IČO), pričom anonymizovať sa nesmú ani také detaily ako čísla faktúr.
V každom rozhodnutí sa zverejňujú plné mená sudcov. Vyhľadávací formulár dokonca obsahuje osobitné pole na zadanie mena sudcu, takže sa netreba trápiť fulltextovým vyhľadávaním. Z pohľadu klientov a ich zástupcov nový portál ponúka napríklad možnosť stiahnuť si za krátku chvíľu všetky rozhodnutia sudcu, ktorý bude ich spor posudzovať. Sudcu si tak možno online „prelustrovať“, ako rozhodoval v podobných kauzách a akým spôsobom v jednotlivých oblastiach práva argumentuje.
Podrobnú kontrolu práce sudcov neumožňujú len nové pravidlá zverejňovania rozsudkov, ale aj nové pravidlá sledovania ich výkonnosti. Na internete sú zatiaľ zverejnené štatistiky činnosti súdov podľa jednotlivých agend. Takže je možné pomerne ľahko zistiť, ktoré súdy ako rýchlo pracujú a kde majú veľa nevybavených vecí. Do konca budúceho mesiaca by mali byť na internete aj ročné štatistické výkazy jednotlivých sudcov. Bude z nich možné vyčítať, koľko prípadov dostal konkrétny sudca na stôl, koľko ich stihol vybaviť a koľko, naopak, vybaviť nestihol. Uvádzať sa bude aj počet rozhodnutí, ktoré konkrétnemu sudcovi zrušil alebo potvrdil odvolací súd. Na každom výkaze bude zároveň uvedená priemerná výkonnosť sudcov daného súdu a tiež priemer za celú republiku.
Ochrane pred zverejňovaním sa nemôžu tešiť ani advokáti a všeobecne zástupcovia sporových strán, ktorých mená sa neanonymizujú v žiadnom type sporov. Takže sa bude dať kontrolovať nielen práca sudcov, ale na prsty bude vidno aj advokátom. S pribúdajúcim časom sa napríklad budú dať „od stola“ zostaviť prehľady toho, ktorí advokáti riešia ktoré spory. Vedľajším produktom takéhoto zverejňovania bude ešte možnosť odhaľovať na hrane zákona pôsobiacich občianskych zástupcov, teda ľudí, ktorí sa živia zastupovaním bez licencie.
Justičný röntgen možno namieriť aj na podnikateľov. Skôr ako niekto uzavrie s novým obchodným partnerom zmluvu, môže si o ňom na webe pozrieť, či sa s niekým nesúdi. Povinne sa pritom zverejňujú napríklad aj také záležitosti, ako sú platobné rozkazy. Ak sa ukáže, že voči niekomu sa množia takéto návrhy, môže to byť dobrý dôvod radšej s ním nemať nič spoločné.
Ak pôjde všetko dobre, stránka s rozhodnutiami súdov bude užitočným miestom poznávania právnej praxe. No z veľkej časti platí, že zatiaľ ide iba o budúcnosť. Prechodným nedostatkom portálu je v súčasnosti to, že zatiaľ obsahuje pomerne málo rozsudkov. Tie tam totiž od januára len postupne nabiehajú, takže zatiaľ zďaleka nejde o ucelený obraz slovenských súdov. V systéme sú síce aj niektoré staršie rozsudky, no tie sa tam dostali len vďaka testovacej prevádzke. Vybrané staršie rozhodnutia preto treba naďalej hľadať na pôvodnom mieste, teda v Jednotnom automatizovanom systéme právnych informácií (takzvaný Jaspi-web).
Ďalšou výzvou nového webu bude jeho technický rozmer, s čím súvisí aj to, aby sa nepremenil na neprehľadnú kopu digitálneho odpadu. Čím viac rozsudkov sa dostane do systému, tým dôležitejšie bude stopercentné fungovanie vyhľadávania. Problémy s ním má pritom portál už dnes. Bezchybne síce funguje napríklad podľa mena sudcu, spisovej značky či oblasti právnej úpravy. No horšie je to s fulltextovým vyhľadávaním, ktoré minimálne v niektorých internetových prehliadačoch pracuje značne nepredvídateľne, poprípade nefunguje vôbec. Viacero relevantných rozsudkov tak môže ostať pri hľadaní súdnych „precedensov“ nepovšimnutých. Napríklad keď autor tohto článku v čase jeho písania zadal do fulltextového poľa výraz „úplatok“, nenašiel sa ani jeden rozsudok. Hoci takých, ktoré sa korupciou hemžia, je mnoho.
Masaryk verzus Harabin
Stránka z iného sveta
Dôležitým zdrojom právnych informácií je aj Najvyšší súd SR a jeho internetová stránka. Samotné rozsudky, ako z každého iného súdu, putujú na ministerský web. Na stránke Najvyššieho súdu nssr.gov.sk sa však uverejňuje dôležitá Zbierka stanovísk Najvyššieho súdu a rozhodnutí súdov SR. O tom, ktoré rozhodnutia sa dostanú do tejto zbierky, rozhodujú podľa ich dôležitosti kolégiá Najvyššieho súdu. Malo by ísť o zásadnejšie rozhodnutia, kváziprecedensy, ktoré budú ďalej určovať právnu prax.
No na internetovej stránke najvyššej súdnej inštancie zaujme ešte niečo iné. A síce, že jej titulná stránka je z väčšej časti venovaná článkom – glosátorským počinom predsedu Štefana Harabina. Záujemcom o právne informácie a činnosť Najvyššieho súdu tak udrie do očí napríklad článok o tom, že Š. Harabin vyzýva „podpredsedníčku Gorilej strany pani Žitňanskú a obhajkyňu teroristov pani Kolíkovú [štátna tajomníčka], aby verejne sľúbili, že prehru za ich politické pomsty spoločne zaplatia zo svojho a nehodia to na občanov“. Inde si zobral na mušku advokátsku kanceláriu poslanca Radoslava Procházku (že háji legálnu úžeru), obsiahlo reaguje na údajné mediálne klamstvá (Plus 7 Dní) a húževnato píše o „gorilách“.
Napríklad webová stránka českého Najvyššieho súdu svedčí o tom, že tá Harabinova je naozaj z trochu iného sveta. Tam súd na titulnej strane poskytuje všeobecné informácie o svojej činnosti, o zjednocujúcich stanoviskách či upozorňuje na odbornú literatúru. A namiesto fotky šéfky súdu udrie do očí citát Tomáša Garrigua Masaryka o demokracii, vládnutí a spravodlivosti.
2000/211 Zákon o slobodnom prístupe k informáciám Antikorupčné témy
Poslanci škrtajú výnimky v infozákone Nariadenie o zverejňovaní informácií na prešovskom úrade nechcú Mestám sa nepáči povinnosť zverejňovať zmluvy Mestá zverejňujú zmluvy v nepoužiteľnom formáte Obce nechcú zverejňovať každú faktúru Netreba tým úradníkom ustupovať Sudcovia pôjdu donaha Štát už začal zverejňovať zmluvy na jednom mieste Rokovania Súdnej rady už budú na webe Súdne rozhodnutia sú konečne verejné Poslanci schválili zverejňovanie zmlúv na internete Štát zverejní takmer všetky zmluvy 30 najzaujímavejších sľubov novej koalície Najvyšší súd má nový výklad informácie Súd svoje rozhodnutie pred Pezinčanmi tají Verejné zmluvy chce iba Janko Hraško Najvyšší súd Slovenskej republiky zverejňuje rozsudky na internete Banská Bystrica bude na internete zverejňovať zmluvy aj faktúry Galbavý: Slušná vláda zverejňuje zvukové záznamy z rokovania Úspech má len informovanejší Informačné povinnosti úradov sa od 1. 1. 2004 sprísnili Komentujte na Facebooku

References: súd 
 súd 
 súd 
 súd 
 Súd 
 súd